Taasubi ya kiume ni mtazamo unaomnyanyua mwanamume kwa kila jambo huku ukimtweza mwanamke. Mtazamo huo unasema kwamba "mwanamume awe kiongozi katika kila jambo, huku kazi ya mwanamke ni kufuata mwelekezo wa mwanamume na kufanya kazi ndogondogo za nyumbani, kama vile kupika, kufua na kupiga deki pamoja na kuzaa na kulea watoto. Kazi za ofisini katu haruhusiwi kufanya." Madhila haya yanayotumiwa kumtweza na kumdunisha mwanamke huku yakimpa kipaumbele mwanamume ni mengi. Jambo hili huletwa na tamaduni zilizopitwa na wakati. Katika jamii nyingi za Afrika mwanamke haruhusiwi kurithi mali wala kumiliki ardhi, ila yeye hutazamwa kuwa mali. Jamii humlinganisha mwanamke na mahari yanayotolewa ili aolewe. Hii ndiyo sababu ndoa za mapema zimekita mizizi katika jamii nyingi za Kiafrika. Vilevile wanawake hawaruhusiwi kula vyakula fulani kama mayai na firigisi kwa imani potovu ya kuwa wakila watadhuriwa. Kumbe vyakula hivyo walivyonyimwa ni muhimu sana mwilini. Hizi ni itikadi zisizo na msingi wowote. Kulikuwa na kazi za wanaume na zile za wanawake ambazo zilimdunisha mwanamke na kumpa mwanamume cheo cha juu zaidi. Nyingi kati ya biashara kubwakubwa huendeshwa na kina baba, huku kina mama wakiuza mboga na dagaa vichochoroni.